Up-70/02
Datum: 2003-09-09T00:00:00.000+02:00
ecli: ECLI:SI:USRS:2003:Up.70.02
vrsta: posamični akt
zadeva: ustavna pritožba
objavljeno: Neobjavljeno | 09.09.2003
dokument: US22647
akt: Ustavna pritožba A. A. zoper sklep Vrhovnega sodišča št. III Ips 32/2000 z dne 3. 10. 2001
resitev: zavrženje
izrek: Ustavna pritožba A. A. zoper sklep Vrhovnega sodišča št. III Ips 32/2000 z dne 3. 10. 2001 se zavrže.
stavek: Če stranka ni izkoristila pravnih sredstev, se ustavna pritožba zavrže.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
podlaga: Člen 51.1, 55.1.2, Zakon o Ustavnem sodišču [ZUstS]
datum_vloge: 2002-02-10T23:00:00.000Z
datum_odlocitve: 2003-09-08T22:00:00.000Z

# Up-70/02 - 4

30. 9. 2003

S K L E P

Ustavno sodišče je v postopku za preizkus ustavne pritožbe A. A., ki jo zastopa B. B., odvetnik na Ž., na seji senata dne 9. septembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Vrhovnega sodišča št. III Ips 32/2000 z dne 3. 10. 2001 se zavrže.**

## Obrazložitev

Pritožnica izpodbija sklep Vrhovnega sodišča št. III Ips 32/2000, s katerim je Vrhovno sodišče ugodilo reviziji tožeče stranke proti sodbi Višjega sodišča v Mariboru št. CPg 471/98 z dne 7. 12. 1999 in jo razveljavilo skupaj s sodbo Okrožnega sodišča na Ptuju št. Pg 7/96 z dne 23. 4. 1998 ter zadevo vrnilo sodišču prve stopnje v novo sojenje. Zatrjuje kršitev 14., 22., 23. in 33. člena Ustave.

V skladu z določbo prvega odstavka 51. člena Zakona o Ustavnem sodišču (v nadaljevanju ZUstS) je ustavno pritožbo dopustno vložiti šele po izčrpanju vseh pravnih sredstev. V obravnavani zadevi pritožnica vlaga ustavno pritožbo zoper sklep Vrhovnega sodišča, s katerim je to razveljavilo sodbi sodišč druge in prve stopnje ter zadevo vrnilo sodišču prve stopnje v novo sojenje, v katerem bo sodišče ponovno odločilo o utemeljenosti tožbenega zahtevka. Zoper odločitev sodišča prve stopnje bosta imeli stranki možnost vložiti pritožbo, šele ko bodo v tem postopku izčrpana vsa pravna sredstva, pa tudi ustavno pritožbo. Glede na navedeno ustavna pritožba zoper izpodbijani sklep ni dovoljena in jo je treba zavreči.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

mag. Marija Krisper Kramberger